William Gallas

William Éric Gallas (sündinud 17. augustil 1977 Asnières-sur-Seines) on Prantsusmaa endine jalgpallur. Ta mängis Prantsusmaa jalgpallikoondises keskkaitsjana. Gallas on pärit Guadeloupe'ilt. Kuna Guadeloupe ei ole FIFA liige, siis võiks ta põhimõtteliselt esindada ka Guadeloupe'i jalgpallikoondist. Elukutselise jalgpallurina on Gallas mänginud klubides SM Caen, Marseille Olympique, Chelsea FC, Arsenal FC, Tottenham Hotspur FC ja Perth Glory. Gallas kutauti Prantsusmaa noortekoondisse Malaisias toimunud 1997. aasta noorte MM-ile. Seal tegi ta algusest lõpuni kaasa Prantsusmaa esimese kohtumise Brasiilia jalgpallikoondise vastu, kus tuli vastu võtta 0:3 kaotus. Teises mängus Lõuna-Korea jalgpallikoondise vastu läks Prantsusmaa juba 2. minutil 2:0 ja 10. minutil 3:0 ette. 17. minutil vahetati Gallas välja. Prantsusmaa läks 4:0 ette ja võitis 4:2. Kolmandas alagrupimängus, kus Gallas ei mänginud, võitis Prantsusmaa sama tulemusega 4:2 Lõuna-Aafrika jalgpallikoondise ja läks alagrupist Brasiilia järel teisena edasi. Järgnes kohtumine Mehhiko jalgpallikoondisega, kus Gallas samuti ei mänginud. Prantsusmaa võitis 1:0 viimase minuti väravast. Veerandfinaalis Uruguay jalgpallikoondise vastu Gallas mängis, sai 16. minutil kollase kaardi ja 86. minutil teise kollase, mis tähendas juba punast. Ta oli ainus selles mängus eemaldatud mängija. Normaal- ja lisaaeg lõppesid 1:1 ning Uruguay võitis penaltiseerias pärast 8 lööki kummaltki poolt. Prantsusmaa täiskasvanute koondises mängis Gallas esimest korda 12. oktoobril 2002 EM-valikmängus Sloveenia jalgpallikoondise vastu, mille Prantsusmaa võitis 5:0. Valitseva maailmameistrina kvalifitseerus Prantsusmaa kodumaal toimunud 2003. aasta konföderatsiooni karikavõistlustele. Alagrupi läbis Prantsusmaa täiseduga. Ta alistas Colombia jalgpallikoondise 1:0, Jaapani jalgpallikoondise 2:1 ja Uus-Meremaa jalgpallikoondise 5:0. Gallas osales neist mängudest vaid keskmises, aga see-eest algusest lõpuni. Poolfinaalis Türgi jalgpallikoondise vastu mängis Gallas taas terve kohtumise ja Prantsusmaa võitis 3:2. Gallas tegi kaasa ka terve finaali, milles Prantsusmaa alistas Kameruni jalgpallikoondise lisaajal 1:0. 2004. aasta Euroopa meistrivõistlused toimusid Portugalis. Esimeses mängus võitis Prantsusmaa Zinedine Zidane'i üleajal löödud väravatest Inglismaa jalgpallikoondise 2:1 ja Gallas mängis kogu mängu. Järgnes 2:2 viik Horvaatia jalgpallikoondisega. Gallas vahetati ses kohtumises välja 81. minutil, kui väravad olid juba löödud. Kolmandas alagrupimängus Šveitsi jalgpallikoondise vastu vahetati Gallas platsile teiseks poolajaks seisul 1:1 ja võeti üleminutitel taas välja. Prantsusmaa võitis 3:1 ja sellega ka alagrupi. Veerandfinaalis Kreeka jalgpallikoondise vastu mängis Gallas kogu mängu ja Prantsusmaa kaotas Angelos Charistease 64. minutil löödud väravast 0:1. Esimese värava Prantsusmaa koondise kasuks lõi Gallas 17. augustil 2005 Montpellier's sõprusmängus Elevandiluuranniku jalgpallikoondise vastu. See oli mängu avavärav ja Prantsusmaa võitis 3:0. 2006. aasta MM-il Saksamaal mängis Gallas kõik Prantsusmaa kohtumised algusest lõpuni kaasa. Prantsusmaa viigistas Šveitsiga 0:0 ja Lõuna-Koreaga 1:1, alistas siis Togo jalgpallikoondise 2:0 ning pääses alagrupist Šveitsi järel teisena edasi. Järgnes 3:1 võit Hispaania jalgpallikoondise üle. Veerandfinaalis alistas Prantsusmaa Brasiilia 1:0 ja poolfinaalis Portugali jalgpallikoondise sama tulemusega. Finaalis kaotas Prantsusmaa Itaalia jalgpallikoondisele pärast 1:1 lõppenud normaal- ja lisaaega penaltiseerias, Gallas lööma ei pidanud. 2008. aasta Euroopa meistrivõistlustel Šveitsis mängis Gallas taas kõik Prantsusmaa kohtumised algusest lõpuni. Pärast 0:0 viiki Rumeenia jalgpallikoondisega kaotas Prantsusmaa Hollandi jalgpallikoondisele 1:4 ja Itaaliale 0:2 ning langes välja. Gallas lõi ühe skandaalseima värava jalgpalliajaloos, kui Thierry Henry suunas endale käega palli jalale ning söötis William Gallasele, kes skooris. Tänu sellele väravale Iirimaa jalgpallikoondise vastu pääses Prantsusmaa jalgpallikoondis 2010. aasta jalgpalli maailmameistrivõistlustele LAV-is. 2010. aasta MM-il mängis Gallas kõik Prantsusmaa kohtumised kaasa algusest lõpuni. Prantsusmaa viigistas Uruguayga 0:0, kaotas siis Mehhikole 0:2 ja Lõuna-Aafrikale 1:2 ning langes välja. 20. juuni 2011 seisuga on Gallas mänginud Prantsusmaa eest 84 mängu ja löönud neis 5 väravat, kõik eri meeskondadele.